Svjetski kup u skijaškim skokovima 2013/2014.
Svjetski kup u skijaškim skokovima 2013/2014. bio je 35. sezona ovog takmičenja za muškarce, a 3. za žene. Počeo je 23. novembra 2013. u Klingenthalu (Njemačka), a završen je, po tradiciji, u Planici (Slovenija) 23. marta 2014. Tokom sezone napravljena je pauza zbog ZOI 2014. u Sočiju. Od 13. do 16. marta 2014. u Harrachovu (Češka) održano je i SP u letovima. Titulu osvajača iz prošle sezone branili su Austrijanac Gregor Schlierenzauer, koji je branio titulu i u letovima, i Japanka Sara Takanashi. Novogodišnju turneju neočekivano je osvojio Austrijanac Thomas Diethart, koji je pobijedio u Garmisch-Partenkirchenu i Bischofshofenu, uz 3. mjesto u Oberstdorfu. Prije početka turneje Diethart je imao samo 4 nastupa u Svjetskom kupu. Svjetski kup u letovima osvojio je Slovenac Peter Prevc zahvaljujući jednoj pobjedi i jednom drugom mjestu na letaonici Kulm. Zbog renoviranja Letalnice u Planici, završno takmičenje sezone održano je na Bloudekovoj velikanki (HS 139). Stoga su se za Svjetski kup u letovima računala samo 2 takmičenja. Poljak Kamil Stoch osvojio je Kristalni globus za muškarce. Stoch je većinu sezone bio vodeći u ukupnom poretku, a pobjedu je matematički osigurao na pretposljednjem takmičenju sezone u Planici. On je imao i najviše pobjeda (6) ispred Severina Freunda (5) i Prevca (3). Tako je osvojio svoj prvi Kristalni globus i prvi je Poljak kome je to uspjelo nakon Adama Małysza 2006. Prevc je postao prvi Slovenac koji je završio među prva 3 u ukupnom poretku nakon Primoža Peterke, koji je dvaput uzastopno osvajao Svjetski kup (1996/97. i 1997/98). Također, Freund je postao prvi Nijemac među prva 3 u ukupnom poretku nakon Svena Hannawalda 2003. U ženskoj konkurenciji Takanashi je deklasirala sve ostale skakačice pobijedivši na čak 15 od 18 takmičenja i tako odbranila titulu iz prošle sezone.